# Maro ha kaon grek al leon

| ◄ Em c’hosni | Maro ha kaon grek al leon | Ar Barzed koz a zo maro  ► |
* Grek al Leon a varvaz ;
* Evit an holl leoned ne voe ket eur c’holl braz.
* Pep-unan, ’velato, dour war he zaoulagad,
* Hervez ma voa ar c’hiz, a redaz mintin mad
* Da gaout ar Roue Leon gourvezet enn he graou,
* Da lavaret d’ezhan eur gerik mad pe zaou.
* Eur ger mad a ra vad da glevet e glac’har,
* Pa zao euz ar galoun d’ar genou her lavar.
* Al Leon a laka embann,
* E peb bro hag e peb bann,
* Vije besiet ar Rouanez
* El leac’h-ma-leac’h, enn dez-man-dez ;
* Vije eno tud euz he berz
* Da renka ar stal hag ar c’hanv.
* Bez’ e c’hellit kredi e voe pep-unan skanv
* Da zont enn deiz-se d’ar gouel berz.
* Evel-se a c’hoarvez : d’ar c’haon vezer pedet,
* Evit digas enor d’ar re veo zo er bed.
* Evit ar re varo, ar pedennou larer
* A ve diez da baka, ker berr ho divesker.
* Ann intaon ivinek a laoske hirvoudou,
* Ken a grene ar mogeriou ;
* Hag oc’h he glevet o iudal,
* Ar fistoulerien, koz chatal,
* Oc’h ormida, stouet ho fenn,
* A iud ivez leiz ho c’horzenn.
* Ar re-ma vo ar re a lez
* A zo gant-ho pep seurt arwez ;
* Pep eil e c’hoarzont, e ouelont,
* Hag a netra van ne reont.
* Gant ma vint mad gant ar Roue,
* Forz e-bed ne reont a Zoue.
* Ganet a wenn ar marmousien,
* Pennou avel, bombiserien,
* Hed ho liven n’euz kostou bleiz,
* Rak trei a reont a zeou, a gleiz,
* Evel a ra eur vargodenn,
* Pa vez sac’het war he neudenn.
* Oc’h ho gwelet, ve lavaret
* Ez int kant korf war ael, o trei gant eur spered
* Evit dont d’am marvaill : ar C’haro hep-mui-ken,
* E-touez al loened all, ne ouelaz beradenn.
* Penaoz en devije ouelet ?
* Gor he hene voa diskarget :
* Ar Rouanez e doa gwechall
* Debret he c’hrek kroc’hen hag all,
* Hag ar mabik goude ar vamm.
* Pa voa brema maro n’oa leac’h da ouela tamm.
* Ne reaz zo-ken ann neuz ; ’vel ann deiz voa lirzin.
* D’al Leon voe lavaret voa gwelet o c’hoarzin.
* Pa vez eat drouk er Roue, dreist holl er Roue Leon,
* Ann drouk-se a zo akr,
* Eme ’r fur Salomon.
* Ar C’haro ne voa boaz da lenn ar skritur sakr.
* Al Leon a lavaraz : — « Tra fall euz ho c’hoajou ;
* Te c’hoarz, heb ober van euz hon huanadou.
* War da groc’hen iskiz ne lakin va c’hraban,
* Enn aoun rak da stlabez : ne dalez ket ar boan ;
* C’houi a-vad, bleizi kriz, deut ama hag affo
* Dispennit, dre ’nn hanter, dom c’hoarzer ar C’haro. »
* He-man neuze lavar : — « Klevit, m’ho ped, aotrou,
* Setu deuet ann amzer da zec’ha ho taelou.
* Arabad eo ho pe anken !
* N’euz pell em beuz gwelet ho krek, hoc’h hanteren ;
* War eur gwele bleun kaer, laouen voa azezet ;
* Rak-tal ’m beuz he anavazet. »
* « — Mignoun, eme-z-hi d’in, pa’z ounn eat d’ann envou,
* Ez eo arabad d’id war-n-oun skuilla daelou.
* E-kreiz ar baradoz me zo euruz meurbed,
* O tiviz gant ar re zo evel-d-oun salvet.
* Laosk ar Roue da ouela ’pad eur pennadik c’hoaz,
* He welet ankeniet a ra d’in eur joa vraz. »
* P’oe klevet ar c’helou gant ann holl loened mud
* Dioc’h-tu, a-boez ho fenn, e lavarchont : burzud !
* E leac’h beza lazet,
* Ar C’haro voe meulet.
* Gant ar Roue e koaniaz
* Ha, mar d-eo gwir lavarer c’hoaz,
* Goude he goan en doe ar groaz.
* Setu eur gentell vad d’hoc’h-hu, c’houi tud a lez,
* Roet ama gant eul loen gouez !
* Dalc’hit eun tamm bevin atao oud hoc’h higenn,
* Mar d-eo flour ho kevier, mar d-eo gwe ho liven,
* Ar Roue, ar re vraz,
* N’ho devezo ket pell ouz-hoc’h-hu kalz a gas.
* Ho drouk a ia gant ar moged,
* Strinket a-du oc’h ho genou ;
* Gant ober eunn tamm ormidou,
* Vezer abred ho mignouned,
* Hag ez a ann higenn, dre greiz ho gouzougou,
* Ken druz c’hoaz ma lippont tro-war-dro ho mourrou.
G. Milin.